钦定古今图书集成/明伦汇编/氏族典/第063卷 > 《廖用贤尚友录》 > 茹皓
## 钦定古今图书集成/明伦汇编/氏族典/第063卷 > 《廖用贤尚友录》 > 茹皓

按《魏书茹皓传》：“皓字禽奇，旧吴人也。年十五六，为县
金曹吏。有姿貌谨惠，南徐州刺史沈陵见而善之，自
随入洛阳，举充高祖白衣左右。世宗践祚，皓侍直禁
中，稍被宠接。及世宗亲政，超授濮阳太守，加厉威将
军。世宗幸邺讲武，皓启求朝趋，解郡，授左中郎将，领
直阁。皓既宦达，自云本出雁门，雁门人谄附者乃因”
荐于司徒，请为肆州大中正。府省以闻，诏特依许。迁
骁骑将军，领华林诸作，迁冠军将军。皓宠贵，日升关
与政事，太傅北海王详以下，咸祗惮附之。皓颇敏慧，
折节下人，而潜自经营，阴有纳受。是时世宗虽亲万
务，皓率常居内，留宿不还。未几，转光禄少卿。高肇素
疾诸王，常规陷害，既知详与皓交关相昵，乃构之世
宗，云“皓等将有异谋。”乃执皓处罪，就家食椒而死。